कहा- कुछ लोग भ्रष्टाचार पर कार्रवाई से बचने सुप्रीम कोर्ट गए थे, उल्टे पांव लौटना पड़ा
PM Narendra Modi Telangana Tamil Nadu Visit; Follow Secunderabad Railway Station and Highways  Development Project Latest News, Photos and Videos On Dainik Bhaskar (दैनिक भास्कर) जानकारी के अनुसार पहले वे तेलंगाना जाएंगे जहां वे 11,300 करोड़ रुपए से ज्यादा के प्रोजेक्ट्स की सौगात देंगे
प्रधानमंत्री नरेंद्र मोदी शनिवार को तेलंगाना पहुंचे। पिछले 14 महीने में वे पांचवीं बार यहां आए। PM ने यहां सिकंदराबाद-तिरुपति वंदे भारत एक्सप्रेस ट्रेन को हरी झंडी दिखाई। यह तेलंगाना से आंध्र प्रदेश के लिए दूसरी वंदे भारत ट्रेन है। 3 महीने पहले प्रधानमंत्री ने सिकंदराबाद-विशाखापत्तनम वंदे भारत लॉन्च की थी। 11 हजार 300 करोड़ की योजनाओं का लोकार्पण और शिलान्यास भी किया।
प्रधानमंत्री ने यहां जनसभा को संबोधित भी किया। उन्होंने पहले विकास योजनाओं का जिक्र किया फिर इशारों-इशारों में भ्रष्टाचार और परिवारवाद को लेकर विपक्ष पर जमकर निशाना साधा। PM ने कहा- परिवारवाद वाले हर चीज पर नियंत्रण चाहते हैं, लेकिन मोदी ने भ्रष्टाचार पर प्रहार कर दिया है। इससे परिवारवादी ताकतें बौखला गई हैं।
CBI और ED जैसी केंद्रीय एजेंसियों के मनमाने इस्तेमाल को लेकर 14 विपक्षी दलों की याचिका 5 अप्रैल को सुप्रीम कोर्ट ने खारिज कर दी थी। इस पर PM ने तंज किया और कहा, 'कुछ लोग तो भ्रष्टाचार पर हो रही कानूनी कार्रवाई से सुरक्षा मांगने सुप्रीम कोर्ट पहुंच गए थे, लेकिन कोर्ट ने उन्हें झटका दे दिया और उन्हें वहां से उल्टे पांव लौटना पड़ा।'
पढ़ें पीएम की स्पीच की 4 बड़ी बातें...
इशारों-इशारों में राज्य के मुख्यमंत्री पर निशाना साधा
तेलंगाना में इसी साल विधानसभा के चुनाव होने वाले हैं। यहां मुख्य मुकाबला BRS और भाजपा के बीच तय है। ऐसे में PM ने इशारों-इशारों में राज्य के मुख्यमंत्री के चंद्रशेखर राव पर निशाना साधा। पीएम ने कहा कि केंद्र के ज्यादातर प्रोजेक्ट्स में राज्य सरकार से सहयोग ना मिलने के कारण देरी हो रही है और इस से नुकसान तेलंगाना के लोगों का हो रहा है। मेरा राज्य सरकार से आग्रह है कि वो विकास से जुड़े किसी कार्य में कोई बाधा ना आने दे।
तेलंगाना के लोग परिवारवाद वालों से सतर्क रहें
तेलंगाना को AIIMS देने का सौभाग्य भी हमारी सरकार को ही मिला है। पीएम ने परिवारवाद को लेकर भी बोला। निशाने पर तेलंगाना के CM और कांग्रेस थी। हालांकि पीएम ने किसी का नाम नहीं लिया। प्रधानमंत्री ने कहा, केंद्र सरकार की कोशिशों के बीच मुझे एक बात की बहुत पीड़ा है... बहुत दुःख, बहुत दर्द होता है। ऐसे लोगों को देश के हित और समाज के भले से कोई लेना देना नहीं है, ऐसे लोग केवल अपने कुनबे को फलता-फूलता देखना पसंद करते हैं। तेलंगाना को ऐसे लोगों से बहुत सतर्क रहना है।
कुछ मुट्ठी भर लोग विकास कार्यों से बौखलाए
आज के नए भारत में देशवासियों की आशाओं को पूरा करना हमारी प्राथमिकता है लेकिन कुछ मुट्ठी भर लोग विकास के इन कार्यों से बहुत बौखलाए हुए हैं। ऐसे लोग जो परिवारवाद, भाई-भतीजावाद और भ्रष्टाचार को पोषित करते रहे उन्हें ईमानदारी से काम करने वालों से परेशानी हो रही है।
इससे इनके तीन मतलब सिद्ध होते थे। पहला- इनके ही परिवार की जय जयकार होती रहे। दूसरा- करप्शन का पैसा इनके परिवार के पास ही आता रहे तीसरा- जो पैसे गरीब के लिए भेजे जाते हैं वो इनके भ्रष्ट इको-सिस्टम में बांटने के काम आ जाए। लेकिन आज मोदी ने भ्रष्टाचार की जड़ पर ही प्रहार कर दिया है।
परिवारवादी ताकतें सिस्टम पर अपना कंट्रोल चाहती हैं
हमने देशभर में डिजिटल पेमेंट की व्यवस्था बढ़ाई है लेकिन ऐसा पहले क्यों नहीं हुआ? इस लिए नहीं हुआ क्योंकि परिवारवादी ताकतें व्यवस्था पर... सिस्टम पर अपना कंट्रोल छोड़ना नहीं चाहती थीं। किस लाभार्थी को क्या लाभ मिले, कितना मिले ये नियंत्रण ये परिवारवादी अपने पास ही रखना चाहते थे।
तीन महीने में तेलंगाना को दूसरी वंदे भारत ट्रेन मिली
इससे पहले प्रधानमंत्री नरेंद्र मोदी शनिवार सुबह साढ़े 11 बजे तेलंगाना पहुंचे। हैदराबाद के बेगम पेट हवाई अड्‌डे पर गवर्नर तमिलिसाई सुंदरराजन ने उनका स्वागत किया। वे सिकंदराबाद पहुंचे और तिरुपति वंदे भारत एक्सप्रेस ट्रेन को हरी झंडी दिखाई। यह तेलंगाना से आंध्र प्रदेश के लिए दूसरी वंदे भारत ट्रेन है। 3 महीने पहले PM ने सिकंदराबाद-विशाखापत्तनम वंदे भारत लॉन्च की थी।
11 हजार 300 करोड़ की योजनाओं का लोकार्पण-शिलान्यास किया
प्रधानमंत्री ने इसके अलावा 720 करोड़ रुपए की लागत से सिकंदराबाद रेलवे स्टेशन के रिडेवलपमेंट प्रोजेक्ट के साथ रेलवे के अन्य प्रोजेक्ट्स का भी शिलान्यास किया। PM सिकंदराबाद रेलवे स्टेशन के बाद परेड ग्राउंड पहुंचे। उन्होंने यहां से 5 नेशनल हाईवे समेत 11 हजार 300 करोड़ की परियोजनाओं की आधारशिला रखी। इसके अलावा AIIMS बीबी नगर का भी शिलान्यास किया।
14 महीने में PM का 5वां दौरा, CM हर बार गैरहाजिर रहे
एक बार फिर राज्य के मुख्यमंत्री के चंद्रशेखर राव (KCR) उनकी अगवानी के दौरान मौजूद नहीं थे। वे पीएम के कार्यक्रम में भी नहीं गए। पिछले 14 महीनों में प्रधानमंत्री नरेंद्र मोदी का यह पांचवां तेलंगाना दौरा है। पांचों बार मुख्यमंत्री के चंद्रशेखर राव उनकी अगवानी में नहीं आए। KCR ने अपने व्यस्त कार्यक्रम का हवाला देकर पीएम के कार्यक्रम में शामिल होने में असमर्थता जताई है।
बंदी संजय कुमार पर एक्शन से सियासत गर्म
मोदी की यह यात्रा ऐसे समय में हुई है जब तेलंगाना पुलिस ने 10वीं कक्षा के प्रश्न पत्र लीक मामले में राज्य के भाजपा अध्यक्ष और सांसद बंदी संजय कुमार को गिरफ्तार किया था। मंगलवार देर रात संजय की गिरफ्तारी के बाद उन्हें 14 दिन की न्यायिक हिरासत में भेज दिया गया था। हालांकि बाद में उन्हें जमानत मिल गई।
भाजपा नेताओं का आरोप है कि राज्य की BRS सरकार ने जानबूझकर प्रधानमंत्री के दौरे से ठीक पहले बंदी संजय पर यह कार्रवाई की है। बता दें कि मुख्यमंत्री KCR की बेटी के कविता के खिलाफ दिल्ली शराब नीति मामले में ED पूछताछ कर चुकी है।
3 बजे तमिलनाडु जाएंगे, चेन्नई-कोयंबटूर वंदे भारत एक्सप्रेस को हरी झंडी दिखाएंगे
लगभग 3 बजे पीएम मोदी तमिलनाडु के लिए रवाना होंगे। वे चेन्नई जाएंगे और नए एयरपोर्ट टर्मिनल का उद्घाटन करेंगे। उसके बाद चेन्नई रेलवे स्टेशन पर चेन्नई-कोयंबटूर वंदे भारत एक्सप्रेस को हरी झंडी दिखाएंगे। वे शाम साढ़े 4 बजे रामकृष्ण मठ के 125 साल पूरे होने पर आयोजित कार्यक्रम में शामिल होंगे।
ये खबरें भी पढ़ें...
1. PM ने सिकंदराबाद-विशाखापत्तनम वंदे भारत की शुरुआत की: कहा- यह गुलामी से आत्मनिर्भरता की तरफ बढ़ने का प्रतीक
प्रधानमंत्री नरेंद्र मोदी ने वीडियो कॉन्फ्रेंसिंग के जरिए देश की 8वीं वंदे भारत एक्सप्रेस ट्रेन को हरी झंडी दिखाई। यह तेलंगाना और आंध्र प्रदेश को जोड़ने वाली यह पहली वंदे भारत ट्रेन है। ट्रेन सिकंदराबाद से विशाखापत्तनम के बीच करीब 700 किलोमीटर की दूरी महज 8 घंटे में तय करेगी। पूरी खबर पढ़िए...
2. जानिए वंदे भारत ट्रेनों को PM मोदी ही क्यों दिखाते हैं हरी झंडी?
पीएम नरेंद्र मोदी ने 15 फरवरी 2019 को नई दिल्ली रेलवे स्टेशन और 1 अप्रैल 2023 को भोपाल के रानी कमलापति रेलवे स्टेशन पर वंदे भारत को हरी झंडी दिखाई। इन दो तारीखों के बीच 4 साल के दौरान देशभर में 11 वंदे भारत ट्रेनें लॉन्च हो चुकी हैं। इनमें से 10 ट्रेनों को PM मोदी ने खुद हरी झंडी दिखाई है। पूरी खबर पढ़िए...